Lise Brink: ‘Volgende paar dae krities’Danie Brink en sy vrou Lise. Lise Brink, vrou van dr. Danie Brink, het reeds twee noodoperasies aan haar linkerbeen ondergaan en dokters sal vandag besluit wat om volgende te doen. Dr. Dirk Hermann, voorsitter van die direksie van Solidariteit Helpende Hand en bestuurshoof van Solidariteit, het gesê Lise (42) het Maandagaand die eerste operasie op haar been in die Wilgers-hospitaal ondergaan ten einde die drukking te verlig. “Sy is toe na die Unitas-hospitaal oorgeplaas en het sy gisteraand weer ŉ noodoperasie aan die been ondergaan.” Volgens Hermann was die operasies ŉ sukses, maar is dokters steeds baie bekommerd. “ŉ Span dokters sal vandag weer haar been evalueer om te besluit oor verdere chirurgie. Daar is ŉ baie lang tydperk wat nog voorlê en die volgende paar dae gaan krities wees. Dokters is ook bekommerd dat sy dalk akute kompartement-sindroom in haar been het.” Akute kompartement-sindroom kom ná traumatiese beserings voor en veroorsaak geweldige hoë druk wat bloedsomloop na die spiere en weefsel belemmer. Hermann het gesê die familie is baie bekommerd oor die dag wat voorlê. “Dit was gister ŉ op-en-af-dag. Daar is aanvanklik gevoel dit het goed gegaan ná die operasies op die been, maar daar is eers later besef dat daar eintlik ŉ groot terugslag was rakende die been. Almal se versoeke in die stadium is maar net om Lise en die familie in hul gebede te hou aangesien daar belangrike besluite is om te neem.” Lise se toestand is steeds baie ernstig, maar sy is stabiel. “Die kinders is by die huis en het ŉ ongelooflike familiestruktuur wat hulle ondersteun. Dit maak dit ook vir Danie moontlik om heeltyd aan Lise se sy te wees. Hy is baie moeg want hy is heeltyd by die hospitaal. Hy het ŉ besondere innerlike krag en die manier waarop hy als hanteer versterk familie en vriende om hom. Mens kan met groot dankbaarheid ook die krag van die gemeenskap sien en hoe hulle mekaar ondersteun. Die familie is so dankbaar vir almal se hulp en gebede.” Brink, sy vrou en vyf kinders was Vrydag in ŉ ernstige motorongeluk. André (13) en Rachel (8) is in die ongeluk dood. Johann (9) het kopbeserings opgedoen en het ŉ operasie in die Mediclinic Welkom ondergaan. Hy het egter Maandag saam met sy pa, Mieke (15) en Daniël (2) teruggekeer na Pretoria.